b'\n_START_ARTICLE_\nAndreas Mortensen\n_START_SECTION_\nSpillerkarriere\n_START_PARAGRAPH_\nAndreas Mortensen fik sin fodboldopdragelse i Vanl\xc3\xb8se IF, hvor han startede med at spille som fem-\xc3\xa5rig. Som 15-\xc3\xa5rig rykkede Mortensen op p\xc3\xa5 klubbens seniorhold. Alligevel spillede Mortensen senere kampe som yngling i B.93 og Kj\xc3\xb8benhavns Boldklub. Mortensen debuterede som ungseniorspiller p\xc3\xa5 Hvidovre IFs f\xc3\xb8rstehold i forbindelse med en hjemmebanekamp i den n\xc3\xa6stbedste r\xc3\xa6kke mod \xc3\x98lstykke FC den 13. april 1998 og n\xc3\xa5ede at spille tretten kampe for klubben, men scoringerne udeblev p\xc3\xa5 f\xc3\xb8rsteholdet. P\xc3\xa5 klubbens andethold havde han st\xc3\xb8rre succes med scoringerne, idet han var nummer to p\xc3\xa5 topscorerlisten for alle fire kredse i Danmarksserien._NEWLINE_Mortensen blev i august 2000 kontaktet af forstadsrivalerne fra F.C. K\xc3\xb8benhavn og inviteret til i f\xc3\xb8rste omgang at deltage i en r\xc3\xa6kke tr\xc3\xa6ningspas med talenttruppen \xe2\x80\x93 herunder en talentturnering i Frankrig, hvor han var t\xc3\xa6t p\xc3\xa5 at blive turneringens topscorer. I en r\xc3\xa6kke tr\xc3\xa6ningskampe efterlod Mortensen sig hurtigt et positivt indtryk, at den dav\xc3\xa6rende engelske cheftr\xc3\xa6ner Roy Hodgson besluttede sig for at hente ham til klubbens f\xc3\xb8rstehold p\xc3\xa5 en to-\xc3\xa5rig kontrakt kort inden klubbens s\xc3\xa6sonstart. Undertiden spillede Mortensen en r\xc3\xa6kke kampe for moderklubben KB (FCK 2) i Danmarksserien, men opn\xc3\xa5ede kun at spille 15 minutter i en enkelt officiel f\xc3\xb8rsteholdskamp for FCK grundet en l\xc3\xa6ngerevarende alvorlig korsb\xc3\xa5ndsskade i 2001. Ene officielle kamp for FCK faldt f\xc3\xb8r Mortensens lange skadeperiode i forbindelse med en udebanekamp i DBUs Landspokalturnering mod Vejen SF, da han blev skiftet ind p\xc3\xa5 den h\xc3\xb8jre midtbane et kvarter f\xc3\xb8r tid i stedet for nordmanden Harald Brattbakk. Korsb\xc3\xa5ndsskaden p\xc3\xa5drog Mortensen sig under en tr\xc3\xa6ningskamp p\xc3\xa5 hjemmebane den 6. februar 2001 mod svenske Landskrona BoIS, hvor han uheldigt fik et vrid i sit kn\xc3\xa6 s\xc3\xa5ledes at det forreste korsb\xc3\xa5nd i h\xc3\xb8jre kn\xc3\xa6 blev revet over. Grundet denne ene kampindsats i 2000/01-s\xc3\xa6sonen kan Mortensen skrive et Danmarksmesterskab med F.C. K\xc3\xb8benhavn p\xc3\xa5 sit fodbold-CV. Mortensen gjorde f\xc3\xb8rst comeback p\xc3\xa5 fodboldbanen i november 2001 i en tr\xc3\xa6ningskamp mod Vanl\xc3\xb8se IF._NEWLINE_Manglende spilletid p\xc3\xa5 f\xc3\xb8rsteholdet i F.C. K\xc3\xb8benhavn i den igangv\xc3\xa6rende s\xc3\xa6son var en medvirkende faktor til at Mortensen kort tid efter for\xc3\xa5rss\xc3\xa6sonens start i 2002 blev udlejet til 2. divisionsklubben Fremad Amager frem til den 30. juni samme \xc3\xa5r. Debutten for Fremad Amager skete den 20. april 2002 i en 2. divisionskamp mod IF Skjold Birker\xc3\xb8d. Efter offensivspillerens kontraktudl\xc3\xb8b med FCK spillede han et halvt \xc3\xa5r (efter\xc3\xa5ret 2002) for den nyoprykkede 1. divisionsklub Boldklubben Skjold indtil den dav\xc3\xa6rende cheftr\xc3\xa6ner Michele Guarini for Fremad Amager i for\xc3\xa5ret 2003 valgte at hente ham tilbage til Fremad Amagers f\xc3\xb8rsteholdstrup p\xc3\xa5 en halvanden-\xc3\xa5rig kontrakt. I for\xc3\xa5rss\xc3\xa6sonens f\xc3\xb8rste kamp hjemme mod Kalundborg GF&BK blev Mortensen imidlertidigt udvist efter 55 minutters spil, men holdet form\xc3\xa5ede med 10 mand at vende 0-1 til en 2-1 sejr. Angriberen endte sidenhen med at deltage i 11 kampe med 2 m\xc3\xa5l til f\xc3\xb8lge og medvirkede til at spille klubben tilbage til 1. division._NEWLINE_Kontrakten med Fremad Amager blev oph\xc3\xa6vet i sommerpausen 2003, hvorefter Mortensen foretog et klubskifte til nedrykkerne fra Hellerup IK (HIK) med status som amat\xc3\xb8rspiller. Mortensen spillede hele 2003/04-s\xc3\xa6sonen og var med til at vinde 2. division for Gentofte-klubben, hvor han samtidig blev klubbens topscorer med 21 m\xc3\xa5l i 23 divisionskampe \xe2\x80\x93 herunder 17 m\xc3\xa5l i for\xc3\xa5rets 15 kampe \xe2\x80\x93 og endte som nummer to p\xc3\xa5 topscorerlisten. Mortensens pr\xc3\xa6stationer p\xc3\xa5 gr\xc3\xb8nsv\xc3\xa6ren f\xc3\xb8rte til en pr\xc3\xb8vetr\xc3\xa6ning hos Sport Clube Beira-Mar i sommeren 2004 og planen var oprindeligt at han skulle forts\xc3\xa6tte spillerkarrieren i den portugisiske 1. divisionsklub, men klubbens ledelse valgte i sidste ende at tr\xc3\xa6kke tilbuddet tilbage. Tidligere p\xc3\xa5 sommeren pr\xc3\xb8vetr\xc3\xa6nede Andreas Mortensen ogs\xc3\xa5 i \xc3\xb8strigske Schwarz-Wei\xc3\x9f Bregenz, men takkede til sidst nej til klubbens kontraktudspil. I stedet blev det nedrykkerne fra Superligaen, Akademisk Boldklub (AB), der fik hans underskrift p\xc3\xa5 en to-\xc3\xa5rig kontrakt._NEWLINE_Grundet en uselvisk handling i en fodboldkamp for akademikerne, modtog Mortensen den 18. juni 2005 Dansk Boldspil-Unions Fair Play-pris, best\xc3\xa5ende af 40 Select fairplay-bolde til ABs ungdomsafdeling, efter en indstilling fra modstanderholdet. I AB\'s udekamp mod \xc3\x98lstykke FC den 1. maj 2005 opstod en episode, hvor \xc3\x98FC\'s m\xc3\xa5lmand Jesper Hansen 12 minutter f\xc3\xb8r tid i anden halvleg blev gjort ukampdygtig og derfor tabte bolden i n\xc3\xa6rheden af Andreas Mortensen. Mortensen kunne s\xc3\xa5ledes have bragt holdet foran med 1-0, men valgte i stedet at undlade at score p\xc3\xa5 chancen, da det if\xc3\xb8lge markspillerens egen begrundelse "ville have v\xc3\xa6ret meget unfair at score p\xc3\xa5 chancen n\xc3\xa5r m\xc3\xa5lmanden var skadet". Dommeren afbr\xc3\xb8d efterf\xc3\xb8lgende spillet, da han blev gjort opm\xc3\xa6rksom p\xc3\xa5 m\xc3\xa5lmandens pludseligt opst\xc3\xa5ede skade af Andreas Mortensen og andre spillerne. AB tabte sidenhen kampen med 1-0 p\xc3\xa5 et m\xc3\xa5l i overtiden._NEWLINE_I 2004/05-s\xc3\xa6sonen blev Mortensen topscorer for AB med elleve divisionsm\xc3\xa5l (topscorerv\xc3\xa6rdigheden deltes med Yaro Yaro), men i efter\xc3\xa5ret 2005 blev Mortensen kun noteret for et enkelt m\xc3\xa5l i den f\xc3\xb8rste spillerunde \xe2\x80\x93 blandt andet grundet flere skadesperioder. I januar 2006, et halvt \xc3\xa5r inden kontraktudl\xc3\xb8b, fik Mortensen efter gensidig aftale med klubbens ledelse oph\xc3\xa6vet sin spillerkontrakt med Bagsv\xc3\xa6rd-klubben \xe2\x80\x93 i tide inden vinterens transfervindue lukkede. Vinterpausen brugtes p\xc3\xa5 et succesfuldt pr\xc3\xb8veophold (med deltagelse i tr\xc3\xa6ningskampe) hos 1. divisionsklubben K\xc3\xb8ge Boldklub, hvor Mortensen som transferfri skrev under p\xc3\xa5 en kontrakt g\xc3\xa6ldende for for\xc3\xa5rss\xc3\xa6sonen 2006. Mortensen debuterede for midtsj\xc3\xa6ll\xc3\xa6nderne den 2. april 2006 p\xc3\xa5 hjemmebane mod Brabrand IF. Mortensen endte med at deltage i alle K\xc3\xb8ge Boldklubs divisionskampe i for\xc3\xa5ret, hvor han fik scoret i alt elleve m\xc3\xa5l (herunder et hattrick, alle KB\'s m\xc3\xa5l, i en kamp mod \xc3\x98lstykke FC)._NEWLINE_Efter det kortvarige ophold hos K\xc3\xb8ge Boldklub vendte angriberen i sommeren 2006 tilbage til sin tidligere klub Hellerup IK efter indg\xc3\xa5elsen af en et-\xc3\xa5rig aftale. I 2006/07-s\xc3\xa6sonen blev Mortensen af cheftr\xc3\xa6neren rykket ned fra angrebet og spillede fortrinsvist i en position p\xc3\xa5 den offensive midtbane. Samtidig med skiftet til HIK genoptog Mortensen sine HA/Phil-studier i filosofi p\xc3\xa5 Copenhagen Business School (CBS) og deltog i tr\xc3\xa6ningen af klubbens ynglingespillere. Som f\xc3\xb8lge af usikkerheden omkring sin fremtidige situation i klubben satte Mortensen sig selv p\xc3\xa5 transferlisten i begyndelsen af juli m\xc3\xa5ned._NEWLINE_Andreas Mortensen skrev under p\xc3\xa5 en et-\xc3\xa5rig kontrakt med Fremad Amager den 17. juli 2007 og fulgte s\xc3\xa5ledes med sin tidligere HIK-tr\xc3\xa6ner, Jakob Friis-Hansen, der i slutningen af den forhenv\xc3\xa6rende s\xc3\xa6son havde overtaget cheftr\xc3\xa6nerposten i Sundby-klubben. Offensivspilleren fik dermed for tredje gang comeback for den nyligt nedrykkede 2. divisionsklub, Mortensen forlod godt fire \xc3\xa5r tidligere. Comeback-kampen for amagerkanerne, der havde hentet 19 nye spillere til f\xc3\xb8rsteholdet, fandt sted den 4. august 2007 p\xc3\xa5 udebane i Sundby Idr\xc3\xa6tspark mod lokalrivalerne fra B 1908 i premierekampen, hvor Mortensen samtidig fik scoret klubbens f\xc3\xb8rste s\xc3\xa6sonm\xc3\xa5l efter godt syv minutters spil. Mortensens indsats p\xc3\xa5 gr\xc3\xb8nsv\xc3\xa6ren, hvilket inkluderede tretten scoringer i sytten kampe i efter\xc3\xa5rss\xc3\xa6sonen 2007, udl\xc3\xb8ste en midlertidig placering \xc3\xb8verst p\xc3\xa5 topscorerlisten i den respektive division og var en medvirkende faktor til at Spillerforeningen sammen med Mortensens divisionskollegaer den 27. november samme \xc3\xa5r k\xc3\xa5rede ham til \xc3\xa5rets profil i 2. division \xc3\x98st. I opstarten til for\xc3\xa5ret 2008 blev Mortensen af den dav\xc3\xa6rende cheftr\xc3\xa6ner tildelt anf\xc3\xb8rerbindet p\xc3\xa5 Fremad Amagers bedste mandskab, der overvintrede p\xc3\xa5 f\xc3\xb8rstepladsen i \xc3\xb8st-puljen. I for\xc3\xa5rss\xc3\xa6sonens premierekamp fik Mortensen dog en st\xc3\xb8rre fiberspr\xc3\xa6ngning i bagl\xc3\xa5ret, hvilket udl\xc3\xb8ste en m\xc3\xa5neds skadepause (ud af en for\xc3\xa5rss\xc3\xa6son p\xc3\xa5 under tre m\xc3\xa5neder) v\xc3\xa6k fra divisionsfodbolden. Mortensen var tilbage p\xc3\xa5 banen igen i midten af april, men senere p\xc3\xa5 for\xc3\xa5ret br\xc3\xb8d skaden op igen. Mortensen forblev stamspiller p\xc3\xa5 f\xc3\xb8rsteholdet i for\xc3\xa5rss\xc3\xa6sonen, men bevarede derimod ikke sin topscorerplacering i for\xc3\xa5ret 2008, hvor angriberen kun form\xc3\xa5ede at lave yderligere to scoringer, hvorved han rykkede ned p\xc3\xa5 en samlet fjerdeplads p\xc3\xa5 topscorerlisten, seks m\xc3\xa5l efter topscoreren Jeppe Kj\xc3\xa6r fra FC Roskilde samtidig med at han blev overg\xc3\xa5et af Anders Jochumsen som klubbens topscorer. Fremad Amager havde i hans frav\xc3\xa6r en mindre kriseperiode med flere pointtab, der endte med at sende holdet ned p\xc3\xa5 andenpladsen, fem point efter FC Roskilde p\xc3\xa5 f\xc3\xb8rstepladsen, og v\xc3\xa6k fra den direkte oprykningsplads. Fremad Amager, som efter s\xc3\xa6sonen overgav klubbens divisionslicens til den professionelle overbygning FC Amager, vandt begge sine to oprykningskampe mod vest-puljens n\xc3\xa6stbedst-placerede klub i vest-r\xc3\xa6kken, sidste s\xc3\xa6sons nedrykkere fra Brabrand IF, og sikrede sig derigennem tilbagevenden til 1. division. Mortensen spillede s\xc3\xa6sonen f\xc3\xa6rdig for klubben og fik dermed spillet sin tredje s\xc3\xa6son i 2. division, hvor han er rykket op alle tre gange (to gange for Fremad Amager og en enkelt gang for Hellerup IK)._NEWLINE_I l\xc3\xb8bet af for\xc3\xa5rss\xc3\xa6sonen 2008 kontaktede 2. divisionskollegaerne fra Slagelse B&I Mortensen og fremlagde et tilbud om et muligt klubskifte med virkning fra sommerpausen 2008, hvor klubbens nye eliteprojekt officielt tr\xc3\xa5dte i kraft. 28-\xc3\xa5rige Mortensen n\xc3\xa5ede ikke til enighed med Fremad Amagers bestyrelse omkring en kontraktforl\xc3\xa6ngelse og var utilfreds med klubbens l\xc3\xb8nudspil, efter at have v\xc3\xa6ret i dialog med klubben siden slutningen af vinterpausen. I stedet annoncerede angriberen dagen efter Fremad Amager havde sikret sig oprykning officielt i en pressemeddelelse, at han var derimod var n\xc3\xa5et til enighed med FC Vestsj\xc3\xa6lland (den professionelle overbygning af Slagelse B&I\'s f\xc3\xb8rstehold) om en tre-\xc3\xa5rig kontrakt med officiel tiltr\xc3\xa6delse den 1. juli 2008 og forblev dermed i den tredjebedste fodboldr\xc3\xa6kke. I klubbens r\xc3\xb8d-bl\xc3\xa5 spillertr\xc3\xb8je skal Mortensen, som skiftede transferfrit til klubben, danne makkerpar i angrebsspillet sammen med Rasmus Festersen._NEWLINE_I juni 2011 meddelte Andreas, at han ville stoppe sin fodboldkarriere. Han begrundede med: Jeg st\xc3\xa5r foran en operation i nyren, og det vil holde mig ude i mindst to m\xc3\xa5neder. Derudover f\xc3\xb8ler jeg lidt, at kroppen har sagt fra, og da jeg samtidig starter nyt job i efter\xc3\xa5ret, synes jeg at tiden er til at stoppe karrieren._NEWLINE_Efter sit stop fra professionel fodbold blev fodboldkundskaberne brugt p\xc3\xa5 lavere niveau. Klubber som Frederikssund IK, Virum og Skovshoved IF er klubberne, som har nydt godt af Mortensens m\xc3\xa5ln\xc3\xa6se. Sidstn\xc3\xa6vnte klub har Andreas fungeret som spillende assistenttr\xc3\xa6ner i alle sine 3 \xc3\xa5r i klubben, hvor han har v\xc3\xa6re intern topscorer i alle sine \xc3\xa5r i klubben. Kulminationen p\xc3\xa5 det personlig plan kom i s\xc3\xa6sonen 2014/2015, hvor Mortensen blev k\xc3\xa5ret som \xc3\x85rets Spiller i K\xc3\xb8benhavnsserien samt \xc3\x85rets topscorer - med 24 m\xc3\xa5l i 24 kampe. Han stoppede endegyldigt sin aktive karriere i juli 2016 i en alder af 37 \xc3\xa5r.\n_START_SECTION_\nPrivat\n_START_PARAGRAPH_\nHan er storebror til h\xc3\xa5ndboldspilleren Casper U. Mortensen.'